Author: MH
Last saved by: sulik
Company: MH SR

Predkladacia správa

	Návrh novely tohto zákona predkladá Ministerstvo hospodárstva SR na základe plnenia Uznesenia vlády SR č. 690/2003 zo dňa 16. júla 2003, ktorým vláda SR uložila podpredsedovi vlády a ministrovi hospodárstva SR v bode B.2. vypracovať návrh novely zákona č. 193/2001 Z. z. o podpore na zriadenie priemyselných parkov v znení neskorších predpisov a predložiť tento návrh novely na rokovanie vlády SR ako aj na základe Uznesenia vlády SR č. 1217/2003 zo dňa 17. decembra 2003, kde vlády SR uložila podpredsedovi vlády a ministrovi hospodárstva SR v bode C.2. predložiť na rokovanie vlády návrh novelizácie zákona o podpore na zriadenie priemyselných parkov v zmysle odporúčaní uvedených v Národnej stratégií podpory investícií. 

	Predložený návrh novely zákona je plnením tejto úlohy. 

	Hlavný zámer novely zákona vychádza z analýzy poznatkov a skúseností pri aplikácii doterajšieho zákona v praxi ako aj s vládou schválenej  Národnej stratégie podpory investícií. Z nej vyplynulo, že hlavným problémom pri zakladaní priemyselných parkov, ktorých zriaďovateľmi podľa zákona sú obce, je nedostatok finančných prostriedkov u obcí na zabezpečenie ich podielu (30 %) na spolufinancovaní nákladov na zriadení priemyselných parkov.

	Ďalším problémom je, že zákon vyžaduje, aby v priemyselnom parku bola sústredená podnikateľská činnosť najmenej dvoch podnikateľov, čo v praxi znemožňovalo zriadiť priemyselný park aj pre jedného významného alebo strategického investora, pokiaľ sa obci nepodarilo získať do priemyselného parku ďalšieho investora. 

	V zákone neboli jednoznačne a vyvážene upravené ani vzťahy medzi obcou a podnikateľom v priemyselnom parku z hľadiska uskutočnenia podnikateľského zámeru podnikateľa v priemyselnom parku a záujmov a povinností obce. 

	Nebola jednoznačne upravená ani možnosť zakladať priemyselný park viacerými obcami.

	Hlavným zámerom navrhovaného zákona je preto: 

1.	umožniť, aby obec mohla zriadiť priemyselný park aj pre jedného podnikateľa,
2.	umožniť, aby priemyselné parky mohli zriaďovať aj viaceré obce, ktoré uzatvoria na tento účel zmluvu,
3.	znižuje sa povinný podiel obce na spolufinancovaní nákladov na zriadenie priemyselného parku na 10 % a zároveň sa podiel štátu zvyšuje až na 90 %,
4.	upresňuje sa obsah zmluvy medzi obcou a podnikateľom v priemyselnom parku o uskutočnení jeho podnikateľského zámeru,
5.	upresňuje sa spôsob preukázania finančného zabezpečenia
-	podielu obce na spolufinancovaní nákladov na zriadenie priemyselného parku,
-	realizácie podnikateľského zámeru podnikateľa v priemyselnom parku,
6.	zjednodušuje sa postup pri vybavovaní žiadosti, liberalizujú sa požiadavky na dokladovanie výšky oprávnených nákladov na zriadenie priemyselného parku,
7.	umožniť podnikateľovi v priemyselnom parku odkúpiť od obce pozemky a technickú infraštruktúru priemyselného parku za trhovú cenu pozemku a  technickej vybavenosti a inžinierskych stavieb. Ak pôjde len o odpredaj určitej časti územia priemyselného parku, do tejto ceny predaja sa započíta aj pomerná časť nákladov na obstaranie technickej vybavenosti a inžinierskych stavieb priemyselného parku,
8.	v záujme zjednodušenia a urýchlenia procesu schvaľovania podpory (dotácie) na zriadenie priemyselného parku sa rozhodovanie o poskytnutí podpory presúva z vlády Slovenskej republiky na Ministerstvo hospodárstva SR, ktorému sú na tento účel osobitne vyčleňované účelovo určené finančné prostriedky zo štátneho rozpočtu.
 
V súčasnosti nie je možné presne stanoviť dopad predloženého návrhu na štátny rozpočet, môže mať však za dôsledok, že bude zriadených menej priemyselných parkov, ale s významnejšími investormi a hlavne efektívnejšie a rýchlejšie. Je však evidentné, že podpora zriaďovania priemyselných parkov smeruje k vytváraniu nových pracovných miest, čiže k zvyšovaniu zamestnanosti a k zvýšeniu daní z príjmov fyzických osôb i právnických osôb. Efekt tejto podpory však vopred nie je možné vyčísliť, pretože kvantifikácia týchto dopadov závisí od konkrétnych investičných zámerov, ktoré sa budú predkladať až po nadobudnutí účinnosti novely zákona.

	K rozpočtovým dôsledkom návrhu tohto zákona zaujalo stanovisko Ministerstvo financií SR – sekcia rozpočtovej politiky, ktoré vo svojom liste č. j.  Sine/2004-41 zo dňa    22. 3. 2004 oznámilo Ministerstvu hospodárstva SR: „berie na vedomie, že návrh zákona nebude mať negatívny dopad na rozpočet obcí a že v súčasnosti nie je možné presne stanoviť dopad predloženého návrhu zákona na príjmovú časť štátneho rozpočtu“ a že „prípadné nároky štátny rozpočet v priebehu rozpočtového roka je potrebné vykryť zo schváleného limitu výdavkov kapitoly“.

V súvislosti s prijatím tohto zákona bude potrebné vykonať aj zmenu nariadenia vlády SR č. 1/1994 Z. z. v znení neskorších predpisov o sadzbách odvodov za vyňatie lesných pozemkov z lesného pôdneho fondu, tak, aby za odňatie pôdy z lesného pôdneho fondu bolo oslobodené od úhrady za odňatie tejto pôdy podobne ako je to riešené pri odňatí pozemkov z poľnohospodárskeho pôdneho fondu za účelom realizácie významných investícií podľa zákona č. 175/1999 Z. z. o podpore významných investícií a priemyselných parkov podľa zákona č. 193/2001 Z. z. o podpore na zriaďovanie priemyselných parkov .

Predložený návrh zákona nie je v rozpore s Ústavou Slovenskej republiky ani s jej medzinárodnými záväzkami, osobitne vo vzťahu k Európskej únii. 

Návrh zákona sa na rokovanie vlády predkladá bez rozporov. Ministerstvo pôdohospodárstva SR však trvá na požiadavke vypustiť z návrhu uznesenia vlády bod B.1, v ktorom sa mu ukladá predložiť návrh novely nariadenia vlády SR tak, aby sa za vyňatie pozemkov z lesného pôdneho fondu pre významné investície a rozvoj priemyselných parkov odvody neuhrádzali. Uvedené žiada MP SR vypustiť aj z predkladacej správy.
Tejto požiadavke Ministerstvo pôdohospodárstva SR však predkladateľ návrhu zákona nemohol vykonať z dôvodov, že:
1.	je v rozpore s uznesením vlády SR č. 1217/2003, ktorým vláda schválila Národnú stratégiu podpory investícií (bod 4.5.2.1),
2.	návrh predloženého zákona nerieši problematiku odvodov za vyňatie lesných pozemkov z lesného pôdneho fondu.

Návrh zákona prerokovala Legislatívna rada vlády SR dňa 23. 3. 2004 a po zapracovaní jej pripomienok ho odporučila predložiť na rokovanie vlády Slovenskej republiky.